Q=12	C=9	SS=0	LS=0	PS=0	DC=0	LC=3	SD=0	BS=3	G0=23	G1=14	G2=6	DLID=ctd_Latn	BODY=Lungdam si’ing maw Nu ~ Thang Lam Tuang :: ZOMI DAILY\nLungdam si’ing maw Nu ~ Thang Lam Tuang\nposted on 30 November 2015 at 2:29 pm Lomkholna: Article, TuunlehZua\nKakhan hongcing pianpian a hihlam keilekei kaki phawksan laitak-in, I nuntakna ah zuihding kilawm mahmah napin zuihhak i sak mahmah leh, I zuihlohtheih pahpahthukhat ka lungsung ah hongki phawng vat hi. Katuahkhak thukhat tawm hong hawmsawn ning.\nKa high school kahhun, khankum 17 kaphak laitak-in, ka sanginnpi mai-ah, nai hoih mahmah, ngun le kham tawh akibawl khat kamu hi. Hoihlua mahmahin tamman mahmah khading in ka um hi. Ka lungsim ah huaihamna, angsung theihna lungsim honglut pah in, kuamanlah hongmulo aih teh, ka sel vingveng aa, inn ah kaciahpih hi. Inn ka tunteh kanuzong a kipak mahmah ding in um kawmin, ka nai muh kalakleh, “Manlang in nasiate ap kik inla, a neite kansak in” ci-in hongtawng dikdek hi.\nKei zong “ Kuaman lah hongmu lah hilo aa, kei muh hi ven, ka guklah hi lo a” ci-in tawlkhatsung ka kinial uhhi. Kanu in khauhtak-in, hong ap sakkik aih man-in, keizong lungkim hetlo sa-in, sang paikik vingveng in, ka siate ka ap kik hi.\nTuahun laitak-in, kanu tungah ka khasiattha hongsuak mahmah hi. “ Kei ii muh hi aa, ka guklah hilo. Kei aa hilo dingmaw” ci-in ka ngaihsun hi. Bangbang aih zong in, duhhopna, huaihamna in ka lungsim hongzogawp hi aa, kanu cihmah, thuman thutak ahihlam bel kathei veve sam hi. Ahi zong in ka kiphatsakna, ka tungtuan nopna lungsimin hongzo ahih manin, tuahun laitakin “khial mahmah ing Nu aw..” bel kacinuam hetkei hi. Tuateng tawh hunte hongbei toto in kum 4 bang honghih khitteh hi thute ka mangngilh ta hi.\nCollege kah ka kipat kum in vanzuakna saikhat ah lengsawn nasep kasem kawmhi. Zingsang khat lengsawnte ka sensen laitak-in, lengsawntung khatah sumthohna laibu (checkbook) khat kamukha aa, keizong ka muhphet in customer service centre ah paipah vingveng in, hih summthohna laibu pen i vanlei (customer) te mansuah hikhading ahih manin, hongkan aom leh napia un ci-in, ka ap hi.\nA sawtlo in lengsawnte ka sensen laitak-in, mi khat hong pai-in, “lawm aw, zanitak in ka zi-in, hi kiimteng ah a sumthohna laibu (checkbook) mansuah in, na mukha hiam?” ci-in hongdong hi. Amin honggen teh zanitak aa kamuhpen hilian a, kei zong, “Mumah ing, Sai sungah lut inla, sai ngakte kiangah dongin. A mau apkhin ing” ci-in ka gen hi.\nTuakhit leh mipa maitang hongki khelvat in, nuamlua kisa in, khitui luangliang dektak in, hong nui-in, asum bawmpan sum pawlkhat honglakhia a, a lungdamna lahna in, keihong pia hi. Aih zongin kasang kei hi. Hibangin ka gamtatna hang in, keilekei ka lungsim ngaihsutna hong khang hi. Kuakua in hong theikei ta leh, simtat selo-in, thuman thutak tawh I gamtat ciang, I lungnuamin, I lungsim suakta in, ei le ei I manneih lamzong kaphawk thakthak a, hibang a amanpha thuman thutaktawh gamtatna pen leitungnate tawh khekngam dingin ka ngaihsun zonawn vetkei hi.\nTuuma kum 4 lai aa, ka Nu hong thuhilhna te ka nai muh vaitawh kisai kakikam tam nate ka bilkha ah hongging ciaiciai hi. Ka nu in “Ka ta aw, thuman thutak in gamta in. Nangvan nangneihsa ahihkei nakleh, nangtawh a kisailo nate, deihin neikei in” ci-in hong thuhilhnate ka lungngai kawm a, “Nu aw, nongthu hilhte manphalua si ee. Lampi manah nong tonpih nong makaihnate hang, tuu in keilekei ka manneihna kithei tektek ing.\nLam manah nong tonpih nong pantahna hangin, sumlaibu (checkbook) ka muhciang zong, thuman taktawh ka gamta aa, tua ka gamtatna in ka lungsimte hongpicing saksemem in, pahtawinazong ka ngahbeh laihi. Lungdam lua ing ei ka Nu” ci kawm sa-in, nui hiuhiua in ka nasep maban ka zom hi.\nTate pen, gamuk, gammangpi, galkapbu, vuandok suakding bekin pattah zawlo in, itna mantawh pattah siamding thupi zaw hi. Tua hileh mite lakah a zahtak huai, a ettehtak mihoih milian in hongom zawding hi. Thang Lam Tuang\nSource: Doing the Right Thing From Chicken Soup for the Soul: Thanks Mom By Steve Chapman\nPrevious: Na hauhna ~ Hau Za Cin\nNext: The power of the manger: (Tora! Tora! Tora! to Gomenasai)\nTedim Laisiangtho kiteizia ~ Rev. Dr. Thuam Khan Thang\nGraduation Ceremony of Pa Hang En Mang (Enpi), Master of Business Administration (MBA)\nIndia, Ranchi khuasung ah innkuan mi 7 aki khailumsa in kimukhia\nFrance, Paris khuasung ah guaktangbek in aki nektheihna ansai khat kihongthak